Kliniek loop deur onder boosdoenersDie kliniek se deure is oopgebreek. (Foto: ANA) ’n Kliniek in Khayelitsha in die Wes-Kaap is gesluit ná ŉ inbraak vroeër vandeesweek. Die Stad Kaapstad het gesê die Kuyasa Community Day Centre (CDC) het Woensdag in die vroeë oggendure deurgeloop en sal gesluit bly totdat die polisie die voorval ondersoek en die gebou veilig vir gebruik verklaar het. Raadslid Zahid Badroodien sê agt rekenaars, wat vroeg in Desember by die kliniek afgelewer is, is gesteel. Die kliniek se kragboks is oopgebreek en die gebou is ook beskadig. Volgens Badroodien is die voorval ŉ groot terugslag vir gesondheidsdienste in die omgewing aangesien die kliniek daagliks sowat 400 pasiënte behandel en jaarliks sowat 500 pasiënte vir tuberkulose behandel. Byna 5 000 mense is afhanklik van die kliniek vir anti-retrovirale middels. Rekenaars is gesteel. (Foto: ANA) “Kliënte kom van Kuyasa, maar ook omliggende gebiede soos Monwabisi Park, Enkanini, Ezwelitsha en Harare – ŉ gesamentlike bevolking van bykans 150 000 mense. Dit is meestal informele en verarmde gebiede, met ŉ hoë werkloosheidsyfer en ŉ baie groot las van siektes, waar mense afhanklik is van die openbare gesondheidsdienste by die kliniek.” Badroodien sê solank die IT-toerusting nie vervang word nie, sal die kliniek se werkvloei maar stadig gaan as gevolg van probleme om pasiënte se lêers op te spoor. Die kliniek sal daarsonder ook geen toegang tot laboratoriumresultate hê nie. Die raadslid het ’n beroep op die gemeenskap gedoen om na vore te kom met inligting omtrent die voorval.